Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle – Tasa-arvon valtavirtaistamisen toteuttaminen rakennerahastojen ohjelma-asiakirjoissa ohjelmakaudella 2000-2006"



Virallinen lehti nro C 256 , 24/10/2003 s. 0041 - 0042



Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - Tasa-arvon valtavirtaistamisen toteuttaminen rakennerahastojen ohjelma-asiakirjoissa ohjelmakaudella 2000-2006" (2003/C 256/07) ALUEIDEN KOMITEA, joka ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle tasa-arvon valtavirtaistamisen toteuttamisesta rakennerahastojen ohjelma-asiakirjoissa ohjelmakaudella 2000-2006 (KOM(2002) 748 lopullinen), ottaa huomioon Euroopan komission 20. joulukuuta 2002 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto, ottaa huomioon työvaliokuntansa 14. toukokuuta 2002 tekemän päätöksen antaa lausunnon valmistelu "kulttuuri ja koulutus" -valiokunnan tehtäväksi, ottaa huomioon "talous- ja sosiaalipolitiikka" -valiokunnan 29. huhtikuuta 2003 hyväksymän lausuntoluonnoksen (CdR 83/2003 rev.), jonka esittelijä oli Skotlannin parlamentin jäsen Irene Oldfather (UK, PSE), katsoo, että rakennerahastot ovat keskeisessä asemassa sosiaalisen ahdingon torjunnassa, sillä ne ovat paras väline, jonka avulla voidaan edistää voimavarojen uudelleenjakoa Euroopan unionissa, rakennerahastojen ohjelmissa tulee tehostaa sosiaalisen syrjäytymisen ehkäisyä köyhyyden torjumiseksi Euroopassa. Erityistä huomiota tulee kiinnittää naisiin, sillä suurin osa Euroopan köyhistä on naisia, demokraattisiin vapauksiin kuuluu, että naisilla ja miehillä on yhtenäiset mahdollisuudet hyötyä rakennerahastojen varoista, hyväksyi 2. ja 3. heinäkuuta 2003 pitämässään 50. täysistunnossa (heinäkuun 2. päivän kokouksessa) yksimielisesti seuraavan lausunnon. 1. Alueiden komitean näkemykset Alueiden komitea 1.1. suhtautuu myönteisesti komission tiedonantoon, jossa käsitellään kattavasti tasa-arvon valtavirtaistamisen etenemistä rakennerahastoissa, ja kannattaa tiedonantoon sisältyviä suosituksia. 1.2. suhtautuu myönteisesti siihen, että paikallis- ja aluehallinnolle annetaan rakennerahastojen ohjelmissa mahdollisuus osallistua tasa-arvon edistämiseen Euroopan unionissa. 1.3. on komission tavoin huolissaan naisten ja miesten tasapuolisesta osallistumisesta kaikkien rakennerahastoihin liittyvien päätöksentekoelinten toimintaan, ja katsoo, että jos naiset eivät voi osallistua tasapuolisesti suunnitteluun, päätöksentekoon ja arviointiin, heidän mahdollisuuksiaan hyötyä rakennerahastojen varoista ei voida turvata. 1.4. katsoo, että tasa-arvon valtavirtaistaminen on keskeisessä asemassa pyrittäessä torjumaan sosiaalista ahdinkoa Euroopassa, sillä sen avulla voidaan eritellä entistä paremmin edelleenkin laajalle levinneet naisten sosiaalisen syrjäytymisen keskittymät. 2. Alueiden komitean suositukset Alueiden komitea 2.1. kehottaa tunnustamaan alue- ja paikallisviranomaisten keskeisen roolin rakennerahastojen ohjelmien täytäntöönpanossa, erityisesti kun kehitetään tapoja vaihtaa ajankohtaisia, käytännöllisiä ja kaikkien ulottuvilla olevia parhaita käytäntöjä. 2.2. kehottaa poliittisia johtajia sitoutumaan tasa-arvon valtavirtaistamisen aktiiviseen tukemiseen sekä paikallis- että valtakunnallisella tasolla, sillä tasa-arvon valtavirtaistaminen ei onnistu ilman sanktioiden käyttöä. 2.3. ehdottaa, että entistä useampia perusluonteisia toimenpiteitä sovelletaan johdonmukaisesti, tasa-arvon valtavirtaistamista koskevaa asiantuntemusta lisätään ja lisätään jatkuvasti niiden ihmisten tietoisuutta, joilla on mahdollisuus suoraan tai epäsuorasti vaikuttaa täytäntöönpanostrategioiden tehokkuuteen. 2.4. kehottaa osoittamaan riittävästi voimavaroja tasa-arvon valtavirtaistamisen tukemiseen ja tarvittavien valmiuksien parantamiseen. 2.5. kehottaa lisäämään tukea organisaatioille, jotka kiinnittävät huomiota sukupuolinäkökohtiin, sekä parantamaan niiden valmiuksia. Lisäksi komitea kehottaa tarjoamaan pienille, naisten etuja ajaville organisaatioille nykyistä enemmän tietoa mahdollisuuksista käyttää hyväksi rakennerahastoja sekä kutsumaan paikallis- ja aluehallinto mukaan kyseisen prosessin tukemiseen. 2.6. suosittaa, että rakennerahastojen ohjelmista tulee käydä ilmi etenkin niiden pyrkimys edistää Euroopan työllisyysstrategian tavoitteiden saavuttamista. Erityisesti tämä koskee Lissaboniin kokoontuneen Eurooppa-neuvoston asettamaa tavoitetta, jonka mukaan naisten työllisyysastetta olisi kasvatettava 60 prosenttiin vuoteen 2010 mennessä, sekä Barcelonassa sovittuja tavoitteita lastenhoidon tarjoamisesta vähintään 90 prosentille yli 3-vuotiaista alle kouluikäisistä lapsista sekä vähintään 33 prosentille alle 3-vuotiaista lapsista. 2.7. on komission tavoin huolissaan siitä, että nykyiset ohjelmat vahvistavat sukupuoleen perustuvia kaavamaisia käsityksiä, ja kehottaa kiinnittämään asiaan edelleen huomiota vuoden 2004 toimintasuunnitelmassa, jossa keskitytään sukupuoleen perustuviin stereotyyppisiin asenteisiin. 2.8. kehottaa tarkistamaan tavoite 1 ja 2 -ohjelmia tasa-arvonäkökohtien ottamiseksi niissä nykyistä paremmin huomioon. 2.9. kehottaa kehittämään sukupuolivaikutusten arviointia ja tekemään sen pakolliseksi kaikkien kolmen tavoitteen yhteydessä. 2.10. hylkää ajatuksen, jonka mukaan aluesuunnitteluun liittyvät kysymykset, kuten investoinnit infrastruktuuriin, ovat sukupuolten tasa-arvon kannalta neutraaleja, ja kehottaa näin ollen soveltamaan kattavasti ennakkoarviointeja, joista on säädetty mm. rakennerahastoja koskevista yleisistä säännöksistä annetussa neuvoston asetuksessa 1260/1999/EY (41 artiklan 2 kohdan c alakohta). 2.11. vaatii, että tasa-arvokysymykset otetaan huomioon talousarvioita laadittaessa - alkaen unionin talousarviosta -, niin että niiden avulla voidaan aktiivisesti edistää tasa-arvon toteutumista. 2.12. suosittaa, että tasa-arvon edistämistä koskevia erityisohjelmia kehitetään nykyistä aktiivisemmin tasa-arvon valtavirtaistamisen toteuttamiseksi rakennerahastojen toiminnassa. 2.13. katsoo, että tasa-arvokysymyksiin perehtyneiden henkilöiden, naisjärjestöjen sekä tasa-arvoasiantuntijoiden tulee osallistua nykyistä laajemmin ohjelmien suunnittelun, täytäntöönpanon ja valvonnan kaikkiin vaiheisiin. Tämän tulee tapahtua yhteistyössä paikallis- ja aluehallinnon kanssa, joka voi hyödyntää kontaktejaan kyseisen tavoitteen tukemisessa. 2.14. kehottaa antamaan kaikissa yhteisön ja jäsenvaltioiden tasolla toteutettavissa tilastollisissa tai seurantaa koskevissa tutkimuksissa sukupuolittain eritellyt tiedot, jotta voidaan olla entistä paremmin selvillä tasa-arvon todellisesta edistymisestä (tai taantumisesta) ja että sitä voidaan arvioida. Bryssel 2. heinäkuuta 2003. Alueiden komitean puheenjohtaja Albert Bore